भेट्रान टेबलटेनिस बिहीबारदेखि
नेपाल एपीएम प्रालिको आयोजनामा दोस्रो एपीएम अन्तर्राष्ट्रिय टेबलटेनिस प्रतियोगिता बिहीबारदेखि हुनेछ । प्रतियोगिताको सम्पूर्ण तयारी पूरा भएको एपीएमका प्रशिक्षक ज्याकी महर्जनले जनाएका छन् ।
काठमाडौँ — नेपाल एपीएम प्रालिको आयोजनामा दोस्रो एपीएम अन्तर्राष्ट्रिय टेबलटेनिस प्रतियोगिता बिहीबारदेखि हुनेछ । प्रतियोगिताको सम्पूर्ण तयारी पूरा भएको एपीएमका प्रशिक्षक ज्याकी महर्जनले जनाएका छन् ।प्रतियोगितामा पुरुषतर्फ ४०, ५० र ६० वर्षमाथि र टिम इभेन्ट तथा महिलातर्फ ४० वर्षमाथि प्रतिस्पर्धा हुनेछ । कुल पुरस्कार राशि ४ लाख ५० हजार रुपैयाँ रहेकामा हरेक स्पर्धाका विजेताले ५० हजार, उपविजेताले २० हजार, तेस्रोले १०–१० हजार रुपैयाँ पुरस्कार पाउनेछन् ।नेपाल, दक्षिण कोरिया, अमेरिका, चीन, जापान र भारतका गरी ८० खेलाडीको सहभागिता रहने एपीएफका निर्देशक दानबहादुर महताले जनाए ।भेट्रानबाहेक यू–१६ उमेर समूहको मिक्स डबल्सको खेल हुनेछ । यो स्पर्धामा शीर्ष तीन स्थान हात पार्नेले १ लाख रुपैयाँबराबरको जिओमको टेबलटेनिस सामग्री पुरस्कारस्वरुप प्राप्त गर्नेछन् । ३० खेलाडी सहभागी हुनेछन् ।युवा खेलाडीलाई ओलम्पिकमा टेबलटेनिसकी स्वर्ण विजेता याङ योङ जाले प्रशिक्षण पनि दिने छिन् । दक्षिण कोरियाकी याङ नेपाल आइसकेकी छन् । दुईदिने प्रतियोगिताका खेल धापासीस्थित आयोजकको आफ्नै हलमा हुनेछ । पहिलो दिन चार स्पर्धाको फाइनल हुनेछ । यु–१६, महिला ४० वर्षमाथि, पुरुष ६० वर्षमाथि र पुरुष टिम इभेन्टमा विजेताको टुंगो लाग्ने छ ।